CELEX: 32016R0263
Language: sl
Date: 2016-02-25 00:00:00
Title: Uredba Komisije (EU) 2016/263 z dne 25. februarja 2016 o spremembi Priloge II k Uredbi (ES) št. 1333/2008 Evropskega parlamenta in Sveta glede imena kategorije živil 12.3 Kisi (Besedilo velja za EGP)

26.2.2016   
            
            
               SL
            
            
               Uradni list Evropske unije
            
            
               L 50/25
            
         UREDBA KOMISIJE (EU) 2016/263
   z dne 25. februarja 2016
   o spremembi Priloge II k Uredbi (ES) št. 1333/2008 Evropskega parlamenta in Sveta glede imena kategorije živil 12.3 Kisi
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
            
         
               (2)
            
            
               Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Seznam Unije aditivov za živila je bil določen na podlagi aditivov za živila, dovoljenih za uporabo v živilih, v skladu z direktivami Evropskega parlamenta in Sveta 94/35/ES (3), 94/36/ES (4) in 95/2/ES (5) ter po pregledu njihove skladnosti s členi 6, 7 in 8 Uredbe (ES) št. 1333/2008. Seznam Unije vključuje aditive za živila na podlagi kategorij živil, katerim se lahko dodajo.
            
         
               (4)
            
            
               V delu D seznama Unije kategorija živil 12 zajema soli, začimbe, juhe, omake, solate in beljakovinske izdelke ter vključuje podkategorijo 12.3 – Kisi. Del E seznama Unije določa naslednje aditive za živila za kategorijo živil 12.3: aditivi iz skupine I, karameli (E 150a–d) in žveplov dioksid – sulfiti (E 220–228) samo v fermentiranem kisu.
            
         
               (5)
            
            
               Ocetna kislina, ki se uporablja tudi kot aditiv za živila E 260, bi se razredčena z vodo (4–30 vol. %) lahko uporabljala kot živilo ali sestavina živila na enak način kot kisi kmetijskega izvora.
            
         
               (6)
            
            
               V nekaterih državah članicah se lahko samo kisi, pridobljeni s fermentacijo kmetijskih proizvodov, imenujejo „kisi“. V drugih državah članicah pa se tako proizvodi, pridobljeni z redčenjem ocetne kisline z vodo, kot kisi, pridobljeni s fermentacijo kmetijskih proizvodov, tržijo pod imenom „kis“.
            
         
               (7)
            
            
               Po razpravah z državami članicami v delovni skupini vladnih strokovnjakov o aditivih se je izkazalo, da sta tehnološki potrebi po aditivih za živila v obliki razredčene ocetne kisline in v obliki kisov kmetijskega izvora enakovredni. Zato je primerno spremeniti ime kategorije živil 12.3 „Kisi“ tako, da izrecno vsebuje razredčeno ocetno kislino (razredčena z vodo na 4–30 vol. %), primerno za prehrano ljudi, da se zagotovita preglednost in pravna varnost glede uporabe aditivov za živila v navedenem živilu.
            
         
               (8)
            
            
               Celovita podatkovna baza Evropske agencije za varnost hrane (v nadaljnjem besedilu: Agencija) o porabi živil (6) zagotavlja informacije o porabi živil po celi Evropski uniji. Statistike vključujejo informacije o porabi kisov kmetijskega izvora kot živil, ki jih Agencija upošteva pri izvajanju ocene izpostavljenosti. Ker se razredčena ocetna kislina uporablja na enak način kot kisi kmetijskega izvora, se ne pričakuje, da bi imela predlagana sprememba v zvezi z imenom kategorije živil 12.3 vpliv na izpostavljenost aditivom, odobrenim za uporabo v navedeni kategoriji živil.
            
         
               (9)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi Agencijo za mnenje, razen če zadevna posodobitev ne bo imela učinka na zdravje ljudi. Ker gre pri vključitvi razredčene ocetne kisline v kategorijo živil 12.3 v delih E in D seznama Unije aditivov za živila za posodobitev navedenega seznama, ki ne bo imela učinka na zdravje ljudi, Komisiji Agencije ni treba zaprositi za mnenje.
            
         
               (10)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (11)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 25. februarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  Direktiva Evropskega parlamenta in Sveta 94/35/ES z dne 30. junija 1994 o sladilih za uporabo v živilih (UL L 237, 10.9.1994, str. 3).
   
      (4)  Direktiva Evropskega parlamenta in Sveta 94/36/ES z dne 30. junija 1994 o barvilih za uporabo v živilih (UL L 237, 10.9.1994, str. 13).
   
      (5)  Direktiva Evropskega parlamenta in Sveta 95/2/ES z dne 20. februarja 1995 o dodatkih v živilih razen barvil in sladil (UL L 61, 18.3.1995, str. 1).
   
      (6)  http://www.efsa.europa.eu/en/datexfoodcdb/datexfooddb.htm
   
      PRILOGA
      V delih D in E Priloge II k Uredbi (ES) št. 1333/2008 se vnos za kategorijo živil 12.3 nadomesti z naslednjim:
      
         
                     „12.3
                  
                  
                     Kisi in razredčena ocetna kislina (razredčena z vodo na 4–30 vol. %)“.